**Goleuni**

**Effesiaid 5: 9-10**

*Pethau da a chyfiawn a gwir ydy'r ffrwyth sy'n tyfu yn y golau.**Gwnewch beth sy'n plesio'r Arglwydd.*

Ydych chi’n hoffi garddio?

Ydych chi erioed wedi tyfu rhywbeth – planhigyn, blodyn, llysieuyn, ffrwyth?

Mae pob garddwr da yn gwybod bod rhai pethau’n angenrheidiol ar gyfer tyfu planhigion yn yr ardd – a dŵr a golau sydd ar frig y rhestr.

Pam bod ffrwyth angen golau i dyfu?

Fe sgwennodd arbenigwr o’r enw Bob Flowerdew (ia, ei enw go iawn, enw da ar arddwr), bod goleuni’n holl bwysig wrth dyfu llysiau a ffrwythau. Roedd prinder golau yn arwain at blanhigion gwan, bach, a llai melys na’r rhai oedd yn tyfu mewn lleoliad mwy golau.

Pa fath o ffrwyth ydyn ni’n tyfu yn ein bywydau ni - ac nid sôn am afalau, bananas na mefus mae’r adnod hon!

Dyma rai o’r pethau mae’r Beibl yn alw’n ffrwythau yn Galatiaid 5:22-23,

*Ond dyma'r ffrwyth mae'r Ysbryd Glân yn ei dyfu yn ein bywydau ni: cariad, llawenydd, heddwch dwfn, amynedd, caredigrwydd, daioni, ffyddlondeb,**addfwynder a hunanreolaeth.*

Er mwyn i’r ffrwythau yma dyfu yn ein bywydau ni’n llwyddiannus rydyn ni angen golau Duw i’n helpu ni. Dydyn ni dim yn gallu tyfu’r ffrwythau yma ar ein pen ein hunain. Mi allwn ni drio – ond ffrwythau digon gwan a siomedig fyddan nhw.

Rydyn ni i gyd yn gwybod ein bod ni’n brin o gariad, yn aml yn brin o lawenydd, yn aml yn ansicr neu’n ofni yn lle ein bod ni’n profi heddwch dwfn; yn ddiamynedd, yn gas; yn gwneud pethau sy’n siomi ni’n hunain yn lle bod ein bywydau yn llawn daioni. O ble ddaw’r golau i’n helpu ni newid ein cymeriad er gwell - oddi wrth Dduw, trwy’r Ysbryd Glân. Mae’r Beibl yn dweud mai golau ydy Duw ac nad oes tywyllwch yn agos ato (1 Ioan 1:5) felly wrth i ni droi ato a chredu ynddo fe gawn ni ei oleuni ef i’n helpu ni.

*.....gadewch i'r Ysbryd Glân eich llenwi a'ch rheoli chi.**Canwch salmau ac emynau a chaneuon ysbrydol i'ch gilydd – canwch fawl yn frwd i'r Arglwydd.**Diolchwch i Dduw y Tad am bopeth bob amser, o achos y cwbl mae'r Arglwydd Iesu Grist wedi'i wneud.* Effesiaid 5: 18-19

Ein Tad (Yn cynnwys aralleiriad o \*Ioan 15)

Diolchwn dy fod ti’n oleuni, ac nad oes tywyllwch yn agos atat ti. Rydyn ni eisiau byw i dy blesio di, felly helpa ni i dyfu ffrwyth melys iawn yn ein bywydau. Helpa ni i droi atat er mwyn byw bywydau ffrwythlon yn llawn cariad, llawenydd, heddwch dwfn, amynedd, caredigrwydd, daioni, ffyddlondeb, addfwynder a hunanreolaeth. Rwyt ti’n Dduw pur a sanctaidd a dim ond pethau da a chyfiawn sy’n gallu byw yn dy ardd di.

\*Iesu ydy'r winwydden a tithau, Duw’r Tad ydy'r garddwr. Rwyt ti’n llifio i ffwrdd unrhyw gangen sydd heb ffrwyth yn tyfu arni. Ond os oes ffrwyth yn tyfu ar gangen, rwyt ti’n trin ac yn tocio'r gangen honno'n ofalus er mwyn i fwy o ffrwyth dyfu arni.

Nid oes ffrwyth yn tyfu ar gangen oni bai ei bod hi'n dal ar y winwydden. All ein bywydau ni ddim bod yn ffrwythlon oni bai ein bod ni wedi'n cysylltu ag Iesu.

Iesuydy'r winwydden; Cristnogion ydy'r canghennau. Os gwnawn ni aros ynddo ef, ac yntau ynon ni, bydd digonedd o ffrwyth yn ein bywydau.

Helpa ni i fyw yn y goleuni er mwyn i’n bywydau ddisgleirio yn y byd,

Amen.